Hart net-net gemis toe leerling met mes gesteek word | Netwerk24
Deur Maygene de Wee 21 Januarie 2019 19:54
Die voorval het omstreeks 12:30 in die skool se tweede pouse plaasgevind. Die gr. 10-leerling is net onder sy hart gesteek.
Die meswond wat die gr. 10-leerling opgedoen het nadat hy glo deur ’n ander leerling van die John Ramsay High School in Bishop Lavis gesteek is.
Jessica Shelver, woordvoerder van die Wes-Kaapse LUR vir onderwys, het die voorval Maandagmiddag bevestig.
Sy sê die skoolhoof het die voorval ook bevestig.
“Die gr. 12-leerling het die gr. 10-leerling in sy ribbes met ’n mes gesteek,” sê Shelver.
Sy sê dat die gr. 12-leerling daarna oor die skool se heining gespring en huis toe gehardloop het.
“Die slagoffer is na ’n hospitaal geneem en is in ’n stabiele toestand. Ons is ingelig dat die slagoffer se ouers ’n klag teen die beweerde oortreder ingedien het.”
Sy sê ook dat die skoolhoof die voorval ondersoek en dat daar tugoptrede sal volg.
Kapt. Frederick van Wyk, polisiewoordvoerder, het bevestig dat die slagoffer se ouers ’n klag by die polisie ingedien het.
Meer oor: Bishop Lavis | Leerling | Messteek
Leerling in hof ná messteek
Kinders probeer vergeefs bloed keer ná messteek